กองอสังหาฯแบบใหม่
‘ซีไอเอ็มบีฯ’เอาใจลูกค้าบุคคล ขายอัตโนมัติไม่เสียภาษีปันผล
25 ม.ค. 2555

‘ซีไอเอ็มบีฯ’เอาใจลูกค้าบุคคล ขายอัตโนมัติไม่เสียภาษีปันผล
บลจ.ซีไอเอ็มบีพรินซิเพิล เปิดตัวกองทุนอสังหาริมทรัพย์ฯ แบ่งหน่วยลงทุน 2 กลุ่ม รายย่อยสถาบันได้ประโยชน์ภาษี ย้ำลงทุนปีนี้เน้นรายได้ประจำ 
นายเจิดพันธุ์ นิธยายน ผู้ช่วยกรรมการผู้จัดการสายงานพัฒนาธุรกิจและการตลาด บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล กล่าวว่า ในขณะนี้อยู่ระหว่างการยื่นขอจดทะเบียนจัดตั้งกองทุนเปิดซีไอเอ็มบี-พรินซิเพิล พร็อพเพอร์ตี้ อินคัม (CIMB-PRINCIPLE iPROP) มูลค่าโครงการ 1,500 ล้านบาท เน้นลงทุนในกองทุนรวมอสังหาริมทรัพย์ ทั้งที่จดทะเบียนอยู่ในตลาดหลักทรัพย์และกองทุนที่เปิดขายใหม่ โดยคาดว่าจะได้รับอนุมัติและเสนอขายได้ภายในต้นเดือน ก.พ.นี้ 
“กองทุนนี้จะลงทุนในกองทุนอสังหาริมทรัพย์ประมาณ 10 กองทุน ซึ่งเป็นการกระจายความเสี่ยงในการลงทุน และทำให้นักลงทุนได้รับผลตอบแทนอย่างสม่ำเสมอ” นายเจิดพันธุ์ กล่าว 
ทั้งนี้ กองทุนจะแบ่งประเภทหน่วยลงทุนเป็น 2 ประเภท ได้แก่ CIMB-PRINCIPLE iPROP-R ซึ่งมีนโยบายรับซื้อคืนหน่วยลงทุนอัตโนมัติ แทนที่จะจ่ายเป็นเงินปันผล ซึ่งเหมาะสำหรับนักลงทุนที่เป็นบุคคลธรรมดา เพราะจะไม่เสียภาษีเงินปันผล และ CIMB-PRINCIPLE iPROP-D จะจ่ายผลตอบแทนในรูปเงินปันผล ซึ่งเหมาะสำหรับนักลงทุนประเภทนิติบุคคล เพราะได้รับสิทธิประโยชน์ทางภาษี ถ้าลงทุน 3 เดือนก่อน และ 3 เดือนหลังวันปิดสมุดทะเบียน
นายเจิดพันธุ์ ยังกล่าวอีกว่า กองทุนนี้คาดว่าจะสามารถจ่ายผลตอบแทนให้กับนักลงทุนได้ทุกไตรมาส ซึ่งหน่วยลงทุนทั้งสองประเภทจะได้รับผลตอบแทนเท่ากัน 
นายเจษฎา สุขทิศ ผู้ช่วยกรรมการผู้จัดการสายการลงทุน บลจ.ซีไอเอ็มบีพรินซิเพิล กล่าวเพิ่มเติมว่า สำหรับหน่วยลงทุนประเภท CIMB-PRINCIPLE iPROP-R ที่มีนโยบายรับซื้อคืนหน่วย ลงทุนอัตโนมัตินั้น จะมีเครื่องมือในการบริหารสภาพคล่อง เพราะฉะนั้นกองทุนจะไม่ถูกบังคับขายหน่วยลงทุน ในกรณีที่มีนักลงทุนต้องการขายคืนหน่วยลงทุนจำนวนมาก หรือการขายคืนอัตโนมัติ
พร้อมกันนี้ นายเจษฎา ยังกล่าวอีกว่า ภาวะการลงทุนในปี 2555 ยังมีความผันผวนสูง ดังนั้นนักลงทุนจำเป็นต้องกระจายการลงทุน และลงทุนในสินทรัพย์ที่ให้ผลตอบแทนในรูปรายได้ประจำอย่างสม่ำเสมอ เช่น รายได้จากเงินปันผลจากหุ้นปันผลและกองทุนอสังหาริมทรัพย์ รวมทั้งดอกเบี้ยจากหุ้นกู้บริษัทเอกชน 
“การลงทุนที่ได้รับรายได้เป็นเงินสดเข้ากระเป๋าไว้ก่อน ถือเป็นการลดความเสี่ยงจากความผันผวนของการลงทุนได้” นายเจษฎากล่าว